**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**<\_\_\_\_\_\_\_> 2017 թվական N \_\_\_\_Ա**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

Հիմք ընդունելով <<Բաժնետիրական ընկերությունների մասին>> Հայաստանի Հանրապետության օրենքի 36-րդ հոդվածը և 68-րդ հոդվածի 7-րդ մասը, ինչպես նաև Հայաստանի Հանրապետության կառավարության 2003 թվականի հունիսի 13-ի N882-Ն որոշումը՝ Հայաստանի Հանրապետության կառավարությունը ***որոշում է.***

1. Թույլատրել <<Նորք հոգեբուժական կենտրոն>> փակ բաժնետիրական ընկերությանը՝ (այսուհետ՝ Ընկերություն) սեփականության իրավունքով իրեն պատկանող ք. Երևան, Նորք Մարաշ, Գ. Հովսեփյան փողոց 32/6 հասցեում գտնվող 6843.3 քառ. մետր մակերեսով շենք շինություններով և դրանց օգտագործման ու սպասարկման համար անհրաժեշտ 2.766 հեկտար մակերեսով հողամասով (անշարժ գույքի նկատմամբ իրավունքների պետական գրանցման վկայական N28032014-01-0259) (այսուհետ՝ Գույք) վճարել Ընկերության կողմից տեղաբաշխված՝ պետությանը պատկանող համապատասխան թվով բաժնետոմսերի՝ Հայաստանի Հանրապետության օրենսդրությամբ սահմանված կարգով ձեռքբերման դիմաց:

2. Ընկերության կողմից ձեռք բերված բաժնետոմսերի մարման միջոցով՝ Հայաստանի Հանրապետության օրենսդրությամբ սահմանված կարգով՝ համապատասխան չափով նվազեցնել Ընկերության կանոնադրական կապիտալը:

3. Սույն որոշման 1-ին կետի համաձայն գույքի առանձնացման ժամանակ հաշվարկվող ավելացված արժեքի հարկը վճարել <<Հայաստանի Հանրապետության 2017 թվականի պետական բյուջեի մասին>> Հայաստանի Հանրապետության օրենքի 9-րդ հոդվածի 9-րդ մասով սահմանված կարգով:

4. Թույլատրել Հայաստանի Հանրապետության կառավարությանն առընթեր պե­տա­կան գույքի կառավարման վարչությանը՝ սույն որոշման 1-ին կետում նշված Գույքն ուղղակի վաճառքի ձևով օտարել <<Հին Նորք>> բիզնես կենտրոն>> փակ բաժնետիրական ընկերությանը (այսուհետ՝ Գնորդ) (գտնվելու վայրը՝ ք. Երևան, Գ. Հովսեփյան փողոց թիվ 20):

5. Սահմանել.

1) Հայաստանի Հանրապետության կառավարության 1998 թվականի մարտի 27-ի N209 որոշմամբ սահմանված կարգով 2017 թվականի նոյեմբերի 20-ի դրությամբ գույքի գնահատված արժեքը՝ 868 329 840 ՀՀ դրամ,

2) ուղղակի վաճառքի ձևով օտարման ենթակա գույքի վաճառքի գինը գնահատված արժեքի 100 տոկոսի չափով` 868 329 840 ՀՀ դրամ,

3) Գնորդը պարտավոր է նաև վճարել գույքի զբաղեցրած, օգտագործման ու սպասարկման համար անհրաժեշտ 2.766 հեկտար մակերեսով հողամասի կադաստրային արժեքը՝ 455 726 160 ՀՀ դրամ:

6. Հայաստանի Հանրապետության կառավարությանն առընթեր պետական գույքի կառավարման վարչության պետին` գնորդի կողմից գույքի վաճառքի գնի, ինչպես նաև հողամասի կադաստրային արժեքի և գույքի արժեքի որոշման համար նախատեսված 1 200 000 ՀՀ դրամ գումարի (ներառյալ ավելացված արժեքի հարկը) վճարումից հետո՝ մեկամսյա ժամկետում Գնորդի հետ կնքել առուվաճառքի պայմանագիր, դրանում նախատեսելով, որ վերջինս պարտավորվում է՝

1) պայմանագրի կնքումից հետո 3 տարվա ընթացքում <<Հին Նորք>> բիզնես կենտրոն>> փակ բաժնետիրական ընկերության հիմնադիրների մասով փոխկապակցված <<Սոֆթ Կոնստրակտ>> սահմանափակ պատասխանատվությամբ ընկերության (գտնվելու վայրը և իրավաբանական հասցեն՝ ք. Երևան, Գետառի 4/17) հետ համատեղ բազմաֆունկցիոնալ բիզնես կենտրոն կառուցելու նպատակով իրականացնել 3 000 000 ԱՄՆ դոլարին համարժեք դրամի ներդրում (հաշվարկված ներդրումների կատարման ժամանակահատվածի համար՝ Հայաստանի Հանրապետության կենտրոնական բանկի կողմից սահմանված փոխարժեքի չափով) և ստեղծել 1000 աշխատատեղ,

2) իր միջոցների հաշվին վճարել գույքային իրավունքների պետական գրանցման և նոտարական վավերացման համար օրենքով սահմանված գումարներն ու տուրքերը:

7. Գնորդը գույքի վաճառքի գինը պարտավոր է վճարել սույն որոշումն ուժի մեջ մտնելուց հետո 15-օրյա ժամկետում Հայաստանի Հանրապետության արժույթով՝ 70 տոկոսն ուղղելով Հայաստանի Հանրապետության պետական բյուջե, 30 տոկոսը` համապատասխան համայնքի ֆոնդային բյուջե` ըստ գույքի գտնվելու վայրի, իսկ հողամասի կադաստրային արժեքը` վճարել սույն որոշումն ուժի մեջ մտնելուց հետո եռամսյա ժամկետում <<Շենքերի և շինությունների օտարման գործընթացում պետական սեփականություն հանդիսացող հողերի օտարումից մուտքեր>> գանձապետական հաշվին:

**ՏԵՂԵԿԱՆՔ**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

**ՀՀ կառավարության որոշման նախագծի վերաբերյալ**

ՀՀ կառավարությանն առընթեր պետական գույքի կառավարման վարչություն է դիմել <<Հին Նորք>> բիզնես կենտրոն>> փակ բաժնետիրական ընկերության տնօրենը՝ տեղեկացնելով, որ Ընկերությունը ցանկանում է ձեռք բերել <<Նորք հոգեբուժական կենտրոն>> փակ բաժնետիրական ընկերությանը սեփականության իրավունքով պատկանող Երևան քաղաքի Գ. Հովսեփյան փողոցում գտնվող 6843.3 քառ. մետր մակերեսով շենք շինությունները և դրանց օգտագործման ու սպասարկման համար անհրաժեշտ 2.766 հեկտար մակերեսով հողամասը՝ բազմաֆունկցիոնալ բիզնես կենտրոն կառուցելու նպատակով:

ՀՀ կառավարությանն առընթեր պետական գույքի կառավարման վարչության կողմից Հայաստանի Հանրապետության կառավարության 1998 թվականի մարտի 27-ի N209 որոշմամբ սահմանված կարգի համաձայն իրականացվել է վերոնշյալ անշարժ գույքի շուկայական արժեքի գնահատում՝ համաձայն որի 2017 թվականի նոյեմբերի 20-ի դրությամբ գույքի գնահատված արժեքը կազմել է 868 329 840 ՀՀ դրամ, իսկ հողամասի կադաստրային արժեքը՝ 455 726 160 ՀՀ դրամ:

<<Հին Նորք>> բիզնես կենտրոն>> փակ բաժնետիրական և <<Սոֆթ Կոնստրակտ>> սահմանափակ պատասխանատվությամբ ընկերությունները հիմնադիրների մասով փոխկապակցված են: ք. Երևան, Նորք Մարաշ, Գ. Հովսեփյան փողոց 32/6 հասցեում գտնվող անշարժ գույքը ձեռք բերելու դեպքում <<Հին Նորք>> բիզնես կենտրոն>> ՓԲԸ-ն պատրաստվում է վճարել 2 700 000 ԱՄՆ դոլարին համարժեք դրամ՝ գույքի վաճառքի գինը, պայմանագրի կնքման պահից 3 տարվա ընթացքում <<Սոֆթ Կոնստրակտ>> ՍՊԸ-ի հետ համատեղ կատարել ներդրում՝ 3 000 000 ԱՄՆ դոլարին համարժեք դրամի չափով, իսկ <<Սոֆթ Կոնստրակտ>> ՍՊԸ-ն իր հերթին կտրամադրի նաև համակարգչային տեխնիկա, գրասենյակային կահույք և կստեղծի 1000 աշխատատեղ:

<<Հին Նորք>> բիզնես կենտրոն>> ՓԲԸ-ն և վերջինիս հետ հիմնադիրների մասով փոխկապակցված ընկերությունները մասնագիտացված են տեղեկատվական տեխնոլոգիաների ոլորտում: Այդ ընկերությունների կողմից ստեղծված համակարգչային ծրագրերը մեծ ճանաչում ունեն ոչ միայն Հայաստանում, այլ նաև դրա սահմաններից դուրս: Նպատակ ունենալով խթանել Հայաստանում տեղեկատվական տեխնոլոգիաների զարգացումը և ստեղծել այդ ոլորտում լրացուցիչ աշխատատեղեր՝ <<Հին Նորք>> ՓԲԸ-ն նախատեսում է ք. Երևան, Նորք Մարաշ, Գ. Հովսեփյան փողոց 32/6 հասցեում գտնվող անշարժ գույքը ձեռք բերելու դեպքում վերակառուցել այն ժամանակակից բիզնես կենտրոնի, որը հագեցած կլինի գերժամանակակից տեխնիկայով: Բազմաֆունկցիոնալ բիզնես կենտրոնի կառուցման ներդրումային ծրագրի իրականացման արդյունքում Երևանը կունենա նոր, համաշխարհային ստանդարտներին համապատասխան բիզնես կենտրոն, որը կունենա ավելի քան 1000 աշխատակից:

Նախագծով առաջարկվում է թույլատրել <<Նորք հոգեբուժական կենտրոն>> փակ բաժնետիրական ընկերությանը սեփականության իրավունքով իրեն պատկանող ք. Երևան, Նորք Մարաշ, Գ. Հովսեփյան փողոց 32/6 հասցեում գտնվող շենք շինություններով և դրանց օգտագործման ու սպասարկման համար անհրաժեշտ հողամասով վճարել Ընկերության կողմից տեղաբաշխված՝ պետությանը պատկանող համապատասխան թվով բաժնետոմսերի՝ ՀՀ օրենսդրությամբ սահմանված կարգով ձեռքբերման դիմաց, ինչպես նաև Ընկերության կողմից ձեռք բերված բաժնետոմսերի մարման միջոցով՝ ՀՀ օրենսդրությամբ սահմանված կարգով՝ համապատասխան չափով նվազեցնել Ընկերության կանոնադրական կապիտալը:

Նախագծով նախատեսվում է նաև ք. Երևան, Նորք Մարաշ, Գ. Հովսեփյան փողոց 32/6 հասցեում գտնվող 6843.3 քառ. մետր մակերեսով շենք շինությունները և դրանց օգտագործման ու սպասարկման համար անհրաժեշտ 2.766 հեկտար մակերեսով հողամասն ուղղակի վաճառքի ձևով օտարել <<Հին Նորք>> բիզնես կենտրոն>> փակ բաժնետիրական ընկերությանը՝ գույքի վաճառքի գին սահմանելով 868 329 840 ՀՀ դրամը:

Գնորդին է օտարվում նաև գույքի զբաղեցրած, օգտագործման ու սպասարկման համար անհրաժեշտ 2.766 հեկտար մակերեսով հողամասը՝ 455 726 160 ՀՀ դրամ կադաստրային արժեքով:

Հողամասն ընդգրկված չէ ՀՀ հողային օրենսգրքի 60-րդ հոդվածով նախատեսված սահմանափակումների ցանկում: Հողամասը գտնվում է տարածագնահատման 4-րդ գոտում և հողամասի 1 քառ.մետրի կադաստրային արժեքը կազմում է 16 476 ՀՀ դրամ:

Գնորդը պետք է վճարի նաև գույքի արժեքի որոշման համար նախատեսված վճարը` 1 200 000 ՀՀ դրամը /ներառյալ ԱԱՀ/:

**ՏԵՂԵԿԱՆՔ**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

**Հայաստանի Հանրապետության կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու անհրաժեշտության բացակայության մասին:**

<<Նորք հոգեբուժական կենտրոն>> փակ բաժնետիրական ընկերության կանոնադրական կապիտալը նվազեցնելու և պետական գույքն օտարելու մասին>> Հայաստանի Հանրապետության կառավարության որոշման նախագծի ընդունումն այլ իրավական ակտերում փոփոխություններ և լրացումներ կատարելու անհրաժեշտություն չի առաջացնի:

**ՏԵՂԵԿԱՆՔ**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

**ՀՀ կառավարության որոշման նախագծի ընդունման կապակցությամբ Հայաստանի Հանրապետության կառավարության պետական բյուջեում ծախսերի և եկամուտների էական ավելացման կամ նվազեցման բացակայության մասին**

<<Նորք հոգեբուժական կենտրոն>> փակ բաժնետիրական ընկերության կանոնադրական կապիտալը նվազեցնելու և պետական գույքն օտարելու մասին>> Հայաստանի Հանրապետության կառավարության որոշման նախագծի ընդունման կապակցությամբ նախատեսվում է պետական բյուջեում եկամուտների ավելացում:

**ՏԵՂԵԿԱՆՔ**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՄՇԱԿՄԱՆ ՀԱՄԱՐ ՀԻՄՔ ՀԱՆԴԻՍԱՑՈՂ ԻՐԱՎԱԿԱՆ ԱԿՏԵՐԻ ՄԱՍԻՆ**

<<Նորք հոգեբուժական կենտրոն>> փակ բաժնետիրական ընկերության կանոնադրական կապիտալը նվազեցնելու և պետական գույքն օտարելու մասին>> ՀՀ կառավարության որոշման նախագիծը մշակվել է հիմք ընդունելով՝

<<Բաժնետիրական ընկերությունների մասին>> Հայաստանի Հանրապետության օրենքը,

Հայաստանի Հանրապետության կառավարության 2003 թվականի հունիսի 13-ի N882-Ն որոշումը:

**ՏԵՂԵԿԱՆՔ**

**<<ՆՈՐՔ ՀՈԳԵԲՈՒԺԱԿԱՆ ԿԵՆՏՐՈՆ>> ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ ԵՎ ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ ՀՀ կառավարության որոշման նախագծի վերաբերյալ շահագրգիռ մարմիններից ստացված առարկությունների և առաջարկությունների ամփոփման վերաբերյալ**

|  |  |  |  |  |  |  |
| --- | --- | --- | --- | --- | --- | --- |
| **Առարկության, առաջարկության հեղինակը,**  **գրության ստացման ամսաթիվը, գրության համարը** | **Առարկության.առաջարկության բովանդակությունը** | | | **Եզրակացություն** | **Կատարված**  **փոփոխությունները** | |
| 1 | **2** | | | **3** | 4 | |
| ՀՀ ֆինանսների նախարարություն 29.11.2017թ. N 01/11-1/21968-17 | 1. Նախագծով նախատեսվում է թույլատրել ՀՀ ԿԱ ՊԳԿ վարչությանը՝ Նախագծի 1-ին կետում նշված Գույքն ուղղակի վաճառքի ձևով օտարել «Հին Նորք» բիզնես կենտրոն» ՓԲԸ-ին՝ համապատասխան ներդրումներ կատարելու պայմանով (Նախագծի 6-րդ կետ):  «Պետական գույքի կառավարման մասին» ՀՀ օրենքի 23-րդ հոդվածի 3-րդ մասի համաձայն՝ պետական գույքն օտարվում է ուղղակի եղանակով՝  1) գործարար (ներդրումային) ծրագիր ներկայացրած նախօրոք հայտնի գնորդին.  2) տվյալ գույքի վարձակալին, ընդ որում վարձակալներն ունեն գնման նախապատվության իրավունք:  Ելնելով վերոնշյալ հոդվածի բովանդակությունից, առկա չէ տվյալ գույքը՝ վարձակալության իրավունքով տրամադրված լինելու կամ այդ իրավունքի բացակայության մասին տեղեկատվություն:  2. Նախագծի 1-ին կետում անհրաժեշտ է նշել պետությանը պատկանող բաժնետոմսերի ձեռք բերման դիմաց վճարվող գույքի արժեքը, այլապես պարզ չէ Նախագծի 2-րդ կետով դրան համա­պատասխան կանոնադրական կապիտալի նվազեցվող գումարի չափը:  3. Նախագծի 6-րդ կետի համաձայն՝ ՀՀ ԿԱ ՊԳԿ վարչության պետին հանձնարարվում է գնորդի հետ կնքվող առուվաճառքի պայմանագրում նախատեսել, որ վերջինս պարտավորվում է պայմանագրի կնքումից հետո 3 տարվա ընթացքում «Հին Նորք» բիզնես կենտրոն» ՓԲԸ-ի հիմնադիրների մասով փոխկապակցված «Սոֆթ Կոնստրակտ» ՍՊԸ-ի հետ համատեղ բազմաֆունկցիոնալ բիզնես կենտրոն կառուցելու նպատակով իրականացնել 3 000 000 ԱՄՆ դոլարին համարժեք դրամի ներդրում և ստեղծել 1000 աշխատատեղ: Այդ կապակցությամբ առաջարկում ենք կնքվելիք պայմանագրում նախատեսել նաև գնորդի կողմից ստանձնած պարտավորությունները չկատարելու դեպքում համապատասխան հետևանքների վերաբերյալ դրույթ:  4.Միաժամանակ օրենսդրական տեխնիկայի ապահովման նպատակով՝ առաջարկում ենք Նախագիծը համապատասխանեցնել «Իրավական ակտերի մասին» ՀՀ օրենքի 44-րդ հոդվածի 2-րդ մասի, իսկ Նախագծի 6-րդ կետը՝ նույն օրենքի 41-րդ հոդվածի պահանջներին, մասնավորապես՝ ենթակետերը համարակալել արաբական թվանշաններով և նշել իրավական ակտն ստորագրող պաշտոնատար անձի պաշտոնը, անվան սկզբնատառը, ազգանունը: | | | 1.Քննարկվել է  2.Քննարկվել է  3. Քննարկվել է  4. Ընդունվել է | 1.Գույքն օտարվում է գործարար (ներդրումային) ծրագիր ներկայացրած նախորոք հայտնի գնորդին և գնորդը չի հանդիսանում տվյալ գույքի վարձակալը:  2.Ընկերության կանոնադրական կապիտալը նախատեսվում է նվազեցնել ընկերության հաշվեկշռում հաշվառված արժեքի չափով:  3. ՀՀ ԿԱ պետական գույքի կառավարման վարչության և գնորդի միջև կնքվում է <<գույքի օտարման և գրավի պայմանագիր>>, համաձայն որի գույքը համարվում է գրավադրված մինչև գնորդի կողմից ստանձնած պարտավորությունների լիարժեք կատարումը, որի վերահսկողությունն իրականացվում է Վարչության համապատասխան ստորաբաժանման կողմից:  4. Նախագծում կատարվել են համապատասխան ուղղումներ: | |
| ՀՀ ԿԱ անշարժ գույքի կադաստրի պետական կոմիտե 27.11.2017թ. N ՄՍ/7279-17 | Նախագծի վերաբերյալ առաջարկություններ և դիտողություններ չունի: | | | | | |
| ՀՀ առողջապահության նախարարություն  28.11.2017թ.  N ԼԱ/06.1/14720-17 | Հայտնում եմ, որ ՀՀ կառավարության 2017 թվականի սեպտեմբերի 22-ի N1165-Ա որոշմամբ «Նորք» հոգեբուժական կենտրոն» և «Նուբարաշեն» հոգեբուժական կենտրոն» ՓԲԸ-ները միաձուլման ձևով վերակազմակերպվում են, ստեղծելով «Հոգեկան առողջության պահպանման ազգային կենտրոն» ՓԲԸ: Նշված միաձուլման գործընթացը նախատեսվում է ավարտել մինչև տարեվերջ, հետևաբար նպատակահարմար է հարցը քննարկել միաձուլումը ավարտելուց և կենտրոնի ծառայությունների մատուցման գործընթացի ավարտից հետո: | | Քննարկվել է | | | Հաշվի առնելով, որ ներկայացված նախագիծը ՀՀ կառավարության աշխատակազմ ներկայացնելուց հետո քննարկվում է համապատասխան նախանիստով և ՀՀ կառավարության նիստով, ուստի նախատեսվում է, որ այն կընդունվի տարեվերջին: |
| <<Հին Նորք>> բիզնես կենտրոն փակ բաժնետիրական ընկերություն  29.11.2017թ.  N 09/11104-17 | Նախագծի վերաբերյալ դիտողություններ և առաջարկություններ չունի: | | | | | |
| ՀՀ արդարադատության նախարարություն  01.12.2017թ.  N 01/14/21655-17 | 1. Նախագծի 1-ին կետում <վճարել> բառն անհրաժեշտ է փոխարինել <փոխանակել> բառով կամ <տրամադրել ի սեփականություն> բառերով, քանի որ ինչպես բխում է ՀՀ քաղաքացիական օրենսգրքի 470, 589-րդ և այլ հոդվածների տրամաբանությունից, իրավաբանորեն վճարել հողամաս կամ շինություն հանդիսացող գույքով հնարավոր չէ:  2. Նախագծի 4-րդ կետից անհրաժեշտ է հանել <իրավաբանական հասցե> բառերը՝ ելնելով ՀՀ քաղաքացիական օրենսգրքի 59-րդ հոդվածի պահանջներից: | 1. Քննարկվել է  2.Ընդունվել է: | | | 1. Նշված դրույթը սահմանվում է <Բաժնետիրական ընկերությունների մասին> ՀՀ օրենքի 36-րդ հոդվածով:  2.Նախագծի 4-րդ կետը խմբագրվել է: | |